
ФокIадэм и 26, махуэку
Ядернэ Iэщэр гъэкIуэдыжыпэным щIэбэныным и дунейпсо махуэщ
НэгъуэщI къэралыбзэхэм я европэпсо махуэщ
863 гъэм Смоленск къалэм и ухуэныгъэр ирагъэжьащ.
1530 гъэм Чувашием и иджырей къалащхьэ Чебоксары и лъабжьэр ягъэтIылъащ.
1556 гъэм Темрюк къалэр ухуэн щIадзащ.
1793 гъэм Краснодар къалэм (Бжьэдыгъукъалэ) и лъабжьэр ягъэтIылъащ.
1896 гъэм Москва къыщызэрагъэпэщащ гъуэгу зэпыщIэныгъэхэмкIэ инженернэ еджапIэр.
1941 гъэм Налшык щекIуэкIащ республикэм и парт активым и зэIущIэ. Абы щытепсэлъыхьащ цIыхухэр зауэ Iуэхухэм хуегъэджэным.
1960 гъэм ООН-м и тхыдэм щынэхъ кIыхь дыдэу абы и Ассамблее Нэхъыщхьэм и ХV сессием къыщыпсэлъащ Кубэм и унафэщI Кастрэ Фидель — сыхьэти 4-рэ дакъикъэ 29-кIэ къедэIуат абы къызэхуэсахэр.
1962 гъэм Йемен Хьэрып Республикэр къэунэхуащ.
1995 гъэм Украинэр Европэм и Советым хагъэхьащ.
Урыс еджагъэшхуэ-физиолог, Нобель и саугъэтым и лауреат Павлов Иван къызэралъхурэ илъэси 170-рэ ирокъу.
СССР-м и цIыхубэ артист Басилашвили Олег и ныбжьыр илъэс 85-рэ ирокъу.
Вахтанговым и цIэр зезыхьэ театрым и актрисэ, УФ-м и цIыхубэ артисткэ, УФ-м и Къэрал саугъэтыр зрата Максаковэ Людмилэ и ныбжьыр илъэс 79-рэ ирокъу.
УсакIуэ, публицист цIэрыIуэ, КъБР-м щэнхабзэмкIэ щIыхь зиIэ и лэжьакIуэ, «Эльбрус» тхылъ тедзапIэм адыгэбзэмкIэ и къудамэм и унафэщI Джэрыджэ Арсен и ныбжьыр илъэс 72-рэ ирокъу.
США-м щыщ теннисист- кэ цIэрыIуэ, Шлемышхуэр плIэнейрэ къэзыхьа, Олимп Джэгухэм я дыщэ медалри апхуэдизрэ зыхуагъэфэща Уильямс Серенэ и ныбжьыр илъэс 38-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 16 — 18, жэщым градус 13 — 14 щыхъунущ.
ФокIадэм и 27, мэрем
Туризмэм и дунейпсо махуэщ
ГъэсакIуэхэмрэ зи школ кIуэгъуэ мыхъуахэр щапI IуэхущIапIэхэм я лэжьакIуэхэмрэ я махуэщ. Ар трагъэхуащ Урысейм япэ сабий садым лэжьэн щыщIидза махуэм — 1863 гъэм фокIадэм и 27-м Санкт-Петербург къыщызэIуахащ апхуэдэ IуэхущIапIэ.
1130 гъэм Италие Ипщэмрэ Сицилиемрэ зэгухьэри, Сицилие пащтыхьыгъуэр къызэрагъэпэщащ.
1783 гъэм тенджыз ФIыцIэм техьащ Урысей флотым и япэ кхъухьыр — «Екатеринэ и щIыхьыр» зыфIащар.
1821 гъэм Мексикэр Испанием къыхэкIри, къэрал щхьэхуит хъуащ
1825 гъэм дунейм щыяпэу Инджылызым гъущI гъуэгу лажьэу щаутIыпщащ.
1885 гъэм Харьков къалэм къыщызэIуахащ Урысей Ипщэ технологие институтыр — Урысейм щыяпэ техническэ еджапIэ нэхъыщхьэр.
1912 гъэм Киев къалэм къыщызэIуахащ «Спортивное поле» стадионыр. Абы цIыху минищ ихуэрт.
1939 гъэм фашист Германием иубыдащ Польшэм и къалащхьэ Варшавэ.
1940 гъэм Германием, Италием, Японием я дзэхэм я зэгурыIуэныгъэм «Берлин пактым» Iэ традзащ.
1941 гъэм Франджым Сириер хуит ищIащ къэрал щхьэхуэу, зыми и унафэ щIэмыту псэуну.
1942 гъэм ВКП(б)-м и Къэбэрдей-Балъкъэр обкомым унафэ къищтащ республикэм зыхъумэжыныгъэмкIэ гупхэр къызэгъэпэщын хуейуэ.
1960 гъэм Останкинэ телечэщанэр — Европэм щынэхъ лъагэ дыдэр — ухуэн щIадзащ.
1990 гъэм Совет Союзыр Интерполым — уголовнэ полицэм и дунейпсо зэгухьэныгъэм — хыхьащ.
1990 гъэм Якутие АССР-м и суверенитетым теухуа дэфтэрыр къащтащ.
1991 гъэм Москва щекIуэкIащ ВЛКСМ-м и зимычэзу ХХII съездыр. Зэгухьэныгъэр къыщызэрагъэпэщым абы къалэн щащIауэ щытахэр игъэзэщIауэ къалъытэри, а зэхуэсым унафэ къыщащтащ комсомолыр щымыгъэIэжыным теухуауэ.
Филологие щIэныгъэхэм я доктор, профессор, литературэдж, КъБР-м щIэныгъэхэмкIэ щIыхь зиIэ и лэжьакIуэ Хьэщхъуэжь Раисэ къызэралъхурэ илъэс 86-рэ ирокъу.
УФ-м и цIыхубэ артист Галибин Александр и ныбжьыр илъэс 64-рэ ирокъу.
Тхыдэ щIэныгъэхэм я доктор, КъБКъУ-м и профессор Къущхьэбий Анзор и ныбжьыр илъэс 54-рэ ирокъу.
Модельер, адыгэ фащэхэр дыным хуэIэкIуэлъакIуэ, химие щIэныгъэхэм я кандидат ХьэцIыкIу Мадинэ къыщалъхуа махуэщ.
Къаплъэнхэр зыгъасэ, УФ-м щIыхь зиIэ и артист Запашный Аскольд и ныбжьыр илъэс 42-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 18 — 19, жэщым градус 13 — 14 щыхъунущ.
